Elton John

**Sir Elton Hercules John**, CBE (rođen 25. marta 1947. kao **Reginald Kenneth Dwight**), engleski je pjevač, klavirist i kompozitor. S tekstopiscem Berniejem Taupinem počeo je sarađivati 1967; zajedno su stvorili preko 30 albuma od tada do danas. Tokom svoje pedesetogodišnje karijere, Elton John prodao je preko 300 miliona albuma, što ga čini jednim od najuspješnijih muzičara po broju prodanih djela. Preko 50 djela pojavilo se na jednoj ili više ljestvica koje bilježe 40 najboljih pjesama, sedam albuma uzastopno rangirano je na prvo mjesto američkih muzičkih ljestvica, 58 singlova našlo se na *Billboardovoj* ljestvici *Top 40* (četrdeset najboljih), 27 na *Top 10* (deset najboljih), a četiri na drugom te devet na prvom mjestu ljestvica. Barem jedna pjesma uvijek je bila na *Billboardovoj* ljestvici *Hot 100* (sto najboljih) u periodu od 1970. do 2000, odnosno 31 godinu uzastopno. Njegov singl "Candle in the Wind 1997", iznova napisan u čast preminuloj princezi Dijani, prodan je u preko 33 miliona primjeraka, što ga čini najprodavanijim singlom u Sjedinjenim Američkim Državama i Ujedinjenom Kraljevstvu. John također komponira muziku, producira albume i s vremena na vrijeme glumi u filmovima. Bio je vlasnik fudbalskog kluba Watford od 1976. do 1987, te ponovo od 1997. do 2002. Ima počasnu titulu doživotnog predsjednika kluba, i dijelu stadiona Vicarage Road, na kojem klub igra domaće utakmice, imenovan je 2014. njemu u čast.

Odrastao je u Pinneru, gradiću u sjeverozapadnom dijelu Londona, gdje je u ranom uzrastu naučio svirati klavir, a s 15 godina (1962) osnovao je grupu Bluesology. Upoznao je tekstopisca Bernieja Taupina 1967, nakon što su se obojica odazvali na oglas u kojem se nudio posao tekstopisca. Proveli su dvije godine pišući pjesme za druge umjetnike, poput pjevačice Lulu, s tim da je John radio kao studijski muzičar za grupe poput the Holliesa i the Scaffolda. Njegov debitantski album, *Empty Sky*, objavljen je 1969. Godinu dana kasnije, pjesma "Your Song", s njegovog drugog albuma *Elton John*, pojavila se na ljestvici deset najboljih u Ujedinjenom Kraljevstvu i Sjedinjenim Američkim Državama i time postala njegov prvi hit-singl. Nakon desetljeća komercijalnog uspjeha na muzičkim ljestvicama, postigao je uspjeh i u mjuziklima, kako na West Endu u Londonu tako i na Broadwayu u New Yorku, te je komponirao muziku za *Kralja lavova* (za film i mjuzikl), *Aidu* i za mjuzikl *Billy Elliot*, napravljen po istoimenom dramskom filmu iz 2000.

Dobitnik je mnogih nagrada, od kojih se ističu sljedeće: pet *Grammyja*, pet Brit Awardsa, *Oscar*, *Zlatni globus*, *Tony* i nagrada "Disney Legends". Časopis *Rolling Stone* svrstao ga je 2009. na spisak 100 najutjecajnijih muzičara ere rock'n'rolla, plasiravši ga na 49. mjesto. Časopis *Billboard* proglasio ga je najuspješnijim muškim solo-umjetnikom na spisku *Hot 100 Top All-Time Artists* (sto najboljih umjetnika svih vremena; sveukupno je na trećem mjestu /Beatlesi su na prvom, a Madonna na drugom/). Uvršten je u Rock and Roll Kuću slavnih 1994, te je član Tekstopisačke Kuće slavnih (SHOF) i Britanske akademije tekstopisaca, kompozitora i autora (BASCA). Orden Britanskog carstva dobio je 1996, a Elizabeta II dodijelila mu je titulu viteza 1998. kao nagradu za "muzičke i dobrotvorne zasluge". John je nastupao na raznim kraljevskim događajima, poput sprovoda princeze Dijane u Vestminsterskoj opatiji 1997, koncerta Party at the Palace (doslovno "zabava u palači") 2002. i koncerta kojim se obilježavao dijamantski jubilej (60 godina vladavine) Elizabete II ispred Bakingemske palače deset godina kasnije.

Krajem 1980-ih aktivirao se oko borbe protiv side, otvorivši 1992. fondaciju "Elton John" za borbu protiv side. Godinu dana kasnije, počeo je voditi Academy Award Party, jednu od zabava nakon *Oscara* koja je s vremenom postala najpoznatija te vrste u holivudskoj filmskoj industriji. Fondacija je od svog osnivanja do danas sakupila preko 200 miliona dolara. John, koji je za sebe prvobitno rekao da je biseksualac 1976, a od 1988. je otvoreno gej, stupio je u građansko partnerstvo s Davidom Furnishem 21. decembra 2005, a vjenčali su se 21. decembra 2014, devet mjeseci i osam dana nakon što su istospolni brakovi ozakonjeni u Engleskoj i Velsu.

## Diskografija 
**Solo studijski albumi**

* *Empty Sky* (1969)
* *Elton John* (1970)
* *Tumbleweed Connection* (1970)
* *Madman Across the Water* (1971)
* *Honky Château* (1972)
* ''Don't Shoot Me I'm Only the Piano Player* (1973)
* *Goodbye Yellow Brick Road* (1973)
* *Caribou* (1974)
* *Captain Fantastic and the Brown Dirt Cowboy* (1975)
* *Rock of the Westies* (1975)

* *Blue Moves* (1976)
* *A Single Man* (1978)
* *Victim of Love* (1979)
* *21 at 33* (1980)
* *The Fox* (1981)
* *Jump Up!* (1982)
* *Too Low for Zero* (1983)
* *Breaking Hearts* (1984)
* *Ice on Fire* (1985)
* *Leather Jackets* (1986)

* *Reg Strikes Back* (1988)
* *Sleeping with the Past* (1989)
* *The One* (1992)
* *Made in England* (1995)
* *The Big Picture* (1997)
* *Songs from the West Coast* (2001)
* *Peachtree Road* (2004)
* *The Captain & the Kid* (2006)
* *The Diving Board* (2013)
* *Wonderful Crazy Night* (2016)
* *Regimental Sgt. Zippo* (2021)

**Kolaborativni albumi**
* *Live in Australia with the Melbourne Symphony Orchestra* (1986)
* *Duets* (1993)
* *The Union* s Leonom Russellom (2010)
* *Good Morning to the Night* s Pnauom (2012)

**Muzika za film, mjuzikli**
* *Prijatelji* (1971)
* *Kralj lavova* (1994)
* *Aida* (1998)
* *Elton John and Tim Rice's Aida* (1999)
* *Muza* (1999)
* *Put u El Dorado* (2000)
* *Billy Elliot* (2005)
* *Lestat* (2005)
* *Gnomeo i Julija* (2011)

## Filmografija 
* *Born to Boogie* (1972)
* *Tommy* (1975) – Pinball Wizard
* *The Muppet Show* (1978; 2. sezona) – gostujuća uloga
* *Spice World* (1997)
* *Elton John: Tantrums & Tiaras* (1997) – autobiografsko djelo
* *Simpsonsi* (1998; 10. sezona) – gostujuća uloga
* *The Country Bears* (2002)
* *Elton John: Me, Myself & I* (2007) – autobiografsko djelo
* *Nashville* (2016; 4. sezona) – gostujuća uloga
* *Kingsman: Zlatni krug* (2017)

## Reference 
## Vanjski linkovi 
* Službeni sajt
* Sir Elton John na *Encyclopædiji Britanniki''
* Elton John na Twitteru
* Elton John na Facebooku
* Elton John na IMDb-ju
* Elton John na IBDB-ju

Kategorija:Rođeni 1947.
Kategorija:Živi ljudi
Kategorija:Engleski aktivisti
Kategorija:Engleski baritoni
Kategorija:Engleski glumci
Kategorija:Engleski kompozitori
Kategorija:Engleski pjevači
Kategorija:Engleski pop-pijanisti
Kategorija:Engleski pop-pjevači
Kategorija:Engleski rok-pijanisti
Kategorija:Engleski rok-pjevači
Kategorija:Engleski tekstopisci
Kategorija:Engleski tenori
Kategorija:Glumci iz Londona
Kategorija:Kritičari religije
Kategorija:Dobitnici Grammyja‏
Kategorija:Dobitnici Brit Awarda
Kategorija:Oscar za najbolju originalnu pjesmu
Kategorija:Biografije, Pinner